**EUSKADIKO ONDAREAREN ERREGELAMENDUARI BURUZKO DEKRETU-PROIEKTUA PRESTATU BAINO LEHEN BIDERATU BEHAR DEN KONTSULTA PUBLIKOA**

Ogasun eta Ekonomia Sailak Euskadiko Ondareari buruzko Legea erregelamenduz garatzeko asmoa du, horretarako, dekretu-proiektua prestatu baino lehen kontsulta publiko bat bideratuko du urriaren 1eko, Administrazio Publikoen Administrazio Prozedura Erkidearen 39/2015 Legearen 133.1 artikuluan ezarritakoa jarraituz.

Xedapen orokorrak egiteko prozedura aplikatzeari buruzko jarraibideak onartzen dituen 2017ko abenduaren 12an Gobernu Kontseiluak onartutako erabakiaren arabera, xedapen orokorraren izapidetzea sustatzen duen zuzendaritza-zentro edo organoak, aurretiazko kontsultaren izapidea betetzeko, iragarkia jarri ahal izango du Euskal Autonomia Erkidegoko Administrazio Publikoaren egoitza elektronikoko iragarki-taulan. Kontsulta horren helburua da herritarrak eta erakunde interesdunak gonbidatzea, iragarriko den informazioari buruzko iritzia eman dezaten, alderdi hauekin lotuta: arau hori onestearen premia eta egokitasuna, arauaren helburuak, ekimen horrekin konpondu nahi diren arazoak eta izan litezkeen bestelako aukera erregulatzaile eta ez-erregulatzaileak

Aurrekoa betetzeko, eta dekretu-proiektua prestatu aurretik, herritarrei eta arlo honetan erakunde interesdunei gonbita egiten zaie, hamabost egun balioduneko epean, Euskal Autonomia Erkidegoko administrazio publikoaren egoitza elektronikoaren iragarki-taulan argitaratzen den egunaren hurrengotik zenbatzen hasita, honako alderdi hauei buruzko iritzia emateko eta egokitzat jotzen dituzten iradokizunak egiteko:

1.- Arauaren helburua:

Arauaren helburua azaroaren 6ko 2/2007 Legegintzako Dekretuak onartutako Euskadiko Ondareareari buruzko Legearen Testu Bategina garatzea da. Horrela, eskakizun berrietara eta azken urteotan egon diren legegintza-aldaketetara egokitutako arau multzo sistematiko bat izango dugu.

2.- Araua onartzeko beharra eta egokitasuna.

Azaroaren 6ko 2/2007 Legegintzako Dekretuak onartutako Euskadiko Ondareari buruzko Legearen Testu Bategina aldarrikatu zenetik, azken hori izan da Euskal Autonomia Erkidegoko ondarea eraginkortasunez kudeatzeko aukera eman duen arau juridikoa.

Azken xedapenetatik zortzigarrenak erregelamenduzko garapena egiteko gaikuntza jasotzen du, ahalbideratuz garatzeko eta aplikatzeko beharrezko arauak ematea.

Azken urteetan metatutako esperientziak agerian utzi du legearen aurreikuspen batzuk teknikoki garatu behar direla, besteak beste, Ondasunen eta Eskubideen Inbentario Orokorra, ondarea kudeatzen laguntzeko tresna garrantzitsua baita.

Gainera, ondare-araudia azken urteetako lege-aldaketetara egokitu beharko da, prozedura-arauetara ez ezik –Administrazio Publikoen Administrazio Prozedura Erkidearen urriaren 1eko 39/2015 Legearen eratorriak bezala-, bereziki arau substantiboetara ere, horien artean, Euskal Zuzenbide Zibilari buruzko ekainaren 25eko 5/2015 Legea; zeinaren bidez ezartzen baita Autonomia Erkidegoaren aldeko oinordetza lege-aginduz, oinordetzara deituriko pertsonarik izan ezean.

3.- Konpondu nahi diren arazoak

Helburua da Euskadiko Ondarearen ohiko kudeaketa gauzatzeko eskumena duten hainbat operadoreri tresnak eta/edo bideak ematea, ondare-jarduketak era homogeneoan eta uniformean garatzeko, besteak beste, eragiten dietenak ondasun higigarri galkorrak edo zerbitzurako egokiak ez direnei, beste erakunde batzuekin hartutako balizko hitzarmenei edo garrantzi gutxiko herri-jabariko ondasunen erabilerei.

4.- Balizko irtenbide batzuk, hala arautzaileak nola ez-arautzaileak

Azaroaren 6ko 2/2007 Legegintzako Dekretuak onartutako Euskadiko Ondareari buruzko Legearen Testu Bateginaren azken xedapenetako zortzigarrenean ezarritakoa kontuan izanik, bere garapena eta aplikazioa soilik xedapen orokor baten bidez egin daiteke.

Gasteizen, 2019ko otsailaren 25an

**ONDARE ETA KONTRATAZIO ZUZENDARIA**

**David Álvarez Martínez**